KOMISIJOS REGLAMENTAS (EB) Nr. 105/2005
2004 m. lapkričio 17 d.
iš dalies keičiantis Tarybos reglamentą (EB) Nr. 1420/1999 ir Komisijos reglamentą (EB) Nr. 1547/1999 dėl kai kurių rūšių atliekų vežimo į Kiniją ir Saudo Arabiją
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 1 d. Tarybos reglamentą (EEB) Nr. 259/93 dėl atliekų vežimo Europos bendrijos viduje, į Bendriją ir iš jos priežiūros ir kontrolės (1), ypač į jo 17 straipsnio 3 dalį,
atsižvelgdama į 1999 m. balandžio 29 d. Tarybos reglamentą (EB) Nr. 1420/1999, nustatantį bendrąsias taisykles ir tvarką, taikytinas kai kurių rūšių atliekų vežimui į kai kurias EBPO nepriklausančias šalis (2), ypač į jo 3 straipsnio 5 dalį,
kadangi:
(1)
2003 m. rugpjūčio 4 d. Saudo Arabijos Karalystės krašto apsaugos ir aviacijos ministerija bei Meteorologijos ir aplinkos biuras nusiuntė Europos Komisijai prašymą įprastus prekybos sandorius („žaliojo sąrašo“ procedūra) taikyti medžiagai GH 014 „poliuretano be chlorfluorangliavandenilių putų atliekos ir likučiai“.
(2)
2004 m. gegužės 13 d. Kinijos Liaudies Respublikos Misija prie Europos Bendrijų nusiuntė Europos Komisijai prašymą iš dalies pakeisti Komisijos reglamento (EB) Nr. 1547/1999 (3) D priede pateiktą atliekų, kurios priimamos netaikant jokių Tarybos reglamente (EEB) Nr. 259/93 numatytų kontrolės priemonių, sąrašą. Šiame iš dalies pakeistame sąraše išvardytoms atliekoms, kaip ir anksčiau, prieš vežimą bus atliekamos patikrinimo procedūros, už kurias atsakingos Kinijos valdžios institucijos.
(3)
Remiantis Reglamento (EEB) Nr. 259/93 17 straipsnio 3 dalimi, pagal 1975 m. liepos 15 d. Tarybos direktyvos Nr. 75/442/EEB dėl atliekų (4) 18 straipsnį įsteigtam komitetui buvo pranešta apie oficialius 2004 m. balandžio 2 d. ir 2004 m. gegužės 18 d. Saudo Arabijos ir Kinijos prašymus.
(4)
Siekiant atsižvelgti į naują padėtį šiose šalyse, būtina vienu metu iš dalies pakeisti Reglamentą (EB) Nr. 1420/1999 ir Reglamentą (EB) Nr. 1547/1999.
(5)
Šiame reglamente numatytos priemonės atitinka Direktyvos 75/442/EEB 18 straipsniu įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1547/1999 D priedas iš dalies keičiamas pagal šio reglamento I priedą.
2 straipsnis
Reglamento (EB) Nr. 1420/1999 A priedas iš dalies keičiamas pagal šio reglamento II priedą.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. lapkričio 17 d.